Διαμορφώνει τη βάση για το έργο της Ευρωπαϊκής Επιτροπής σχετικά με την ισότητα των φύλων και καθορίζει τους στόχους πολιτικής και τις βασικές δράσεις για την περίοδο 2020–2025. Η στρατηγική για την ισότητα των φύλων της Ευρωπαϊκής Ένωσης (ΕΕ) αποσκοπεί στη δημιουργία μιας Ευρώπης με ισότητα των φύλων, χωρίς έμφυλη βία, διακρίσεις λόγω φύλου και διαρθρωτική ανισότητα μεταξύ γυναικών και ανδρών. Κατά την εφαρμογή της στρατηγικής θα ακολουθηθεί διττή προσέγγιση, η οποία εμπεριέχει: στοχευμένα μέτρα για την επίτευξη της ισότητας των φύλων· σε συνδυασμό με συνεκτίμηση της διάστασης του φύλου για την ενίσχυση της ενσωμάτωσης της διάστασης του φύλου σε όλες τις πολιτικές και μείζονες πρωτοβουλίες της ΕΕ. Βασικοί στόχοι και ενέργειες Η στρατηγική καθορίζει τους βασικούς στόχους και τις συνοδευτικές ενέργειες που θα διενεργηθούν από την Επιτροπή, το Συμβούλιο της Ευρωπαϊκής Ένωσης και τα κράτη μέλη της ΕΕ. 1. Καταπολέμηση της έμφυλης βίας και των στερεοτύπων. Οι βασικές ενέργειες περιλαμβάνουν: προσχώρηση στη σύμβαση του Συμβουλίου της Ευρώπης —η σύμβαση της Κωνσταντινούπολης— για την πρόληψη και την καταπολέμηση της βίας κατά των γυναικών και της ενδοοικογενειακής βίας· μια επικοινωνιακή εκστρατεία σε επίπεδο ΕΕ κατά των έμφυλων στερεοτύπων. 2. Μια ακμάζουσα οικονομία ίσων ευκαιριών μέσω της αντιμετώπισης ζητημάτων όπως αυτό του μισθολογικού χάσματος μεταξύ των φύλων. Οι βασικές ενέργειες περιλαμβάνουν: διασφάλιση της εφαρμογής της οδηγίας (ΕΕ) 2019/1158, σχετικά με την ισορροπία μεταξύ επαγγελματικής και ιδιωτικής ζωής (βλέπε σύνοψη)· πρόταση για αναθεώρηση των στόχων της Βαρκελώνης για την προσχολική εκπαίδευση και φροντίδα προκειμένου να εξασφαλιστεί περαιτέρω σύγκλιση προς τα πάνω μεταξύ των κρατών μελών. 3. Ισότιμες ευκαιρίες ανάληψης ηγετικού ρόλου στις διαδικασίες λήψης αποφάσεων και στην πολιτική. Οι βασικές ενέργειες περιλαμβάνουν: άσκηση πιέσεων για την έγκριση μιας οδηγίας σχετικά με τη βελτίωση της ισόρροπης εκπροσώπησης των φύλων σε διοικητικά συμβούλια· διευκόλυνση της ανταλλαγής ορθών πρακτικών για την αντιμετώπιση της ισόρροπης εκπροσώπησης των φύλων σε διοικητικά συμβούλια και διευθυντικές θέσεις. 4. Ενίσχυση των πολιτικών της ΕΕ για τα φύλλα εκ των έξω. Οι βασικές ενέργειες περιλαμβάνουν: Συνεκτίμηση της διάστασης του φύλου και διασφάλιση μιας διατομεακής προοπτικής στη διαδικασία λήψης αποφάσεων της ΕΕ Η Επιτροπή θα ενσωματώσει τη διάσταση του φύλου σε όλες τις σημαντικές πρωτοβουλίες της υποβοηθούμενη από τον διορισμό του πρώτου επιτρόπου για την ισότητα, ως αυτόνομο χαρτοφυλάκιο, και τη σύσταση ειδικής ομάδας για την ισότητα. Ισότητα των φύλων στη χρηματοδότηση Η πρόταση της Επιτροπής για το πολυετές δημοσιονομικό πλαίσιο 2021-2027 υποστηρίζει διάφορα θέματα για την ισότητα των φύλων, μεταξύ των οποίων: συμμετοχή των γυναικών στην αγορά εργασίας και ισορροπία μεταξύ επαγγελματικής και προσωπικής ζωής· επενδύσεις σε εγκαταστάσεις φροντίδας· και στήριξη της γυναικείας επιχειρηματικότητας. Η χρηματοδότηση παρέχεται μέσω διαφόρων χρηματοδοτικών προγραμμάτων και δημοσιονομικών μέσων εγγυήσεων της ΕΕ, μεταξύ των οποίων: το Ευρωπαϊκό Κοινωνικό Ταμείο+ (βλέπε σύνοψη)· το Ευρωπαϊκό Ταμείο Περιφερειακής Ανάπτυξης (βλέπε σύνοψη)· και το πρόγραμμα Δημιουργική Ευρώπη (βλέπε σύνοψη). Μέσω του προγράμματος πολίτες, ισότητα, δικαιώματα και αξίες θα διατίθεται ειδική χρηματοδότηση για έργα με αποδέκτες τις οργανώσεις της κοινωνίας των πολιτών και τους δημόσιους οργανισμούς που εφαρμόζουν ειδικές δράσεις, συμπεριλαμβανομένων της πρόληψης και της καταπολέμησης της έμφυλης βίας.